Traficul a fost blocat duminică seara, pe Podul Basarab, din Capitală, după un accident grav, soldat cu şapte victime. Toate cele şapte persoane au fost transportate la spital.
Accidentul s-a produs cu puţin înainte de ora 18.00, când conducătorul unei maşini care se deplasa dinspre Bd. Nicolae Titulescu a pierdut controlul volanului pe breteaua de coborâre către Bd. Doina Cornea şi a lovit balustrada de protecţie a pasajului şi s-a răsturnat.
“Din eveniment a rezultat rănirea a șapte persoane care se aflau în autovehicul, fiind transportate la spital în vederea acordării de îngrijiri medicale. Au fost aplicate restricții pe breteaua de coborâre către Bd. Doinea Cornea.
Se efectuează cercetări în vederea stabilirii cu exactitate a cauzelor și împrejurărilor producerii accidentului de circulație”, se arată într-un comunicat al Poliției Rutiere.
Plutonierul Murea Vasile, subofiţer tehnic principal în cadrul ISU Bucureşti-Ilfov, a declarat pentru News.ro că dintre cele şapte victime două s-au autoevacuat, iar celelalte cinci au fost extrase de pompieri din incinta vehiculului, ele fiind doar blocate înăuntru, nu încarcerate.
“Cele şapte persoane cu vârste cuprinse între 25 şi 60 de ani au fost transportate la spital”, a confirmat reprezentantul ISU, care a adăugat că la faţa locului au fost deplasate două autospeciale, două echipaje de terapie intensive mobilă, cinci ambulanţe SMURD, o autospecială de stingere cu apă şi spumă şi una de descarcerare.
Şi la începutul acestui an a avut loc un accident pe Podul Basarb, un autoturisam Smart fiind proiectat de asemenea într-un parapet, iar în urmă cu exact un an, în mai 2023, două maşini s-au ciocnit violent, iar patru pesoane au ajuns la spital.
Maşinile s-au ciocnit după ce după ce şoferul uneia dintre ele i-ar fi tăiat calea celuilalt participant la trafic. Unul dintre autoturisme s-a lovit puternic de parapet, iar una din roţi i s-a despins şi a zburat pur și simplu prin aer.
În schimb, tot pe Pasajul Basarab, conducătorul unui scuter a murit în octombrie 2022, după ce a pierdut controlul direcţiei de deplasare şi a căzut pe şosea.